Ifølge liste

|  |  |  |
| --- | --- | --- |
| Deres ref | Vår ref | Dato |
|  | 17/5082 | 7. mai 2018 |
|  | | |

**Invitasjon til deltagelse – oppdrag om regelverksetterlevelse**

Opplæringslovutvalget henvender seg med dette til utvalgte miljøer med forespørsel om å innlevere tilbud på oppdraget beskrevet nedenfor.

Fristen for innsending av tilbud er 15. juni 2018 kl. 12.00.

Oppdraget vil bli honorert på timebasis etter oppgitt timepris begrenset oppad til en totalsum på kr 500 000, eksklusive mva. Oppdraget skal være avsluttet senest 20. desember 2018.

Oppdragsgivers kontaktperson er sekretariatsleder Cathrine Børnes (tlf. 412 85 352 og epostadresse: [cabo@kd.dep.no](mailto:cabo@kd.dep.no)).

1. **Bakgrunn**

Regjeringen har satt ned et offentlig utvalg som skal gjennomgå hele regelverket for grunnopplæringen (grunnskole og videregående opplæring) og foreslå ny opplæringslovgivning. Utvalget skal levere sin utredning innen 1. desember 2019. Se nærmere om utvalget [her](https://www.regjeringen.no/no/aktuelt/utval-skal-sja-pa-opplaringslova/id2572742/) og på utvalgets nettside [www.opplaringslovutvalget.no](http://www.opplaringslovutvalget.no).

Det følger av mandatet at regelverket bør utformes for å utgjøre et effektivt styringsvirkemiddel. For at regelverket skal være et effektivt styringsvirkemiddel er det er sentralt at regelverket bidrar til å nå målene for grunnopplæringen og at reglene etterleves.

Grunnopplæringen reguleres i dag av opplæringsloven med forskrifter. Kommuner og fylkeskommuner er demokratisk, juridisk, administrativt og økonomisk ansvarlig for å sikre at den enkelte elev får en opplæring som er i samsvar med opplæringsloven. Dette følger av opplæringsloven § 13-10. Enkelte regler i opplæringsloven retter seg direkte mot rektorer og lærere. For eksempel er både rektor og øvrige ansatte pålagt plikter i kapittel 9 A om skolemiljø.

Tilsyn, klagebehandling og andre kilder viser mangelfull regelverksetterlevelse på flere rettsområder innenfor grunnopplæringen. Funnene er tydeligst for sentrale temaer som skolemiljø og spesialundervisning, men det er uklart om dette skyldes høy andel regelbrudd på disse områdene eller om dette bare skyldes at rettsområdene ofte undersøkes fordi kravene anses å være vesentlige.

Det finnes en god del kunnskap om regelverksetterlevelsen på grunnopplæringens område, men det finnes lite kunnskap om hva som skal til for at reglene skal virke etter sin hensikt og hva som er årsaken til manglende etterlevelse. Basert på tilsynsresultater, direktoratets og fylkesmannens oppsummeringer og enkelte andre undersøkelser, har vi gjort oss noen antagelser om hva som påvirker etterlevelsen av reglene for grunnopplæringen. Det antas at det er flere årsaker til at reglene ikke etterleves og at utfordringer med selve regelverket spiller inn. Regelverkets omfanget og detaljnivå, samt hyppige endringer og vage eller bestemmelser trekkes ofte fram som utfordringer ved regelverket som bidrar til at det ikke etterleves. Opplæringsloven inneholder en del skjønnsmessige bestemmelser, og tilbakemeldinger viser at det kan være usikkerhet knyttet til rammene for skjønnsutøvelsen. Et annet synspunkt er at myndighetene gjennom lovtolkning, veiledning og tilsyn legger til ytterligere krav og detaljnivå til den opprinnelige lovteksten og at også skoleeiers tolkning kan innebære en ytterligere innstramming. Det antas også at manglende kunnskap om regelverket hos lærere og spenningen mellom jus og profesjon er en utfordring for regelverksetterlevelsen. Dessuten oppgis manglende ressurser som en årsak til at reglene er vanskelig å oppfylle.

Tilsynsresultatene og andre kilder gir lite kunnskap om konsekvensene av at reglene brytes. Dersom regelverket skal være et effektivt styringsvirkemiddel, må reglene være egnet til å nå målene for grunnopplæringen. Etterlevelse har liten verdi dersom reglene ikke bidrar til en ønsket aktivitet, tilstand eller resultat i skolen. Det vil derfor være relevant med mer kunnskap om hva som er konsekvensen av regelbrudd og hva som oppnås ved å følge reglene.

1. **Om oppdraget**

Opplæringslovutvalget skal avdekke om gjeldende bruk av regelverket som styringsmiddel er nødvendig og hensiktsmessig og legge frem forslag til en ny opplæringslovgivning som skal utformes slik at det utgjør et effektivt styringsvirkemiddel av grunnopplæringen. Som grunnlag for utvalgets arbeid er det ønskelig å få mer kunnskap om hvilke faktorer som påvirker regelverksetterlevelsen hos ulike aktører innenfor grunnopplæringen. Det er da bl.a. relevant å undersøke

* hva som er årsakene til den mangelfulle etterlevelsen av regelverket i sektoren,
* om det er enkelte områder eller bestemmelser som er mer utfordrende enn andre,
* om konsekvensene av regelbrudd,
* hva som oppnås ved å følge reglene og
* hva som kan være nyttige virkemidler for å oppnå bedre regelverketterlevelse.

Utvalget ønsker også bedre kunnskap om årsakene til at enkelte skoleeiere og skoler har bedre regelverksetterlevelse enn andre, f.eks. om dette skyldes motivasjon, kapasitet, ressurser, kompetanse eller bruk av særskilte tiltak.

Oppdraget avgrenses til ansvar og oppgaver knyttet til elever i offentlig grunnskole og videregående skole. Aktører som arbeider primært med voksne og lærlinger, er ikke en del av undersøkelsen.

1. **Sluttrapport**

Resultatet av undersøkelsen skal dokumenteres i form av en elektronisk rapport. Rapporten skal overleveres sammen med relevant underlagsmateriale.

Rapporten vil gjøres offentlig tilgjengelig av Opplæringslovutvalget.

1. **Fremdriftsplan**

Nedenfor framgår hvilken framdriftsplan for anskaffelsen Opplæringslovutvalget har lagt til grunn.

|  |  |
| --- | --- |
| Planlagte datoer | Aktivitet |
| 7. mai 2018 | Invitasjon sendt tilbydere |
| 15. juni 2018 kl. 1200 | Tilbudsfrist |
| 20. juni 2018 | Tilbudsevaluering og valg av tilbud |
| 22. juni 2018 | Kontraktsinngåelse og oppstartsmøte |
| Oktober 2018 | Underveismøte |
| Nov/des. 2018 | Utkast til sluttrapport leveres |
| 20. des. 2018 | Sluttrapporten leveres |

1. **Anskaffelsesprosedyre**

Anskaffelsen gjennomføres iht. lov om offentlige anskaffelser og forskrift om offentlige anskaffelser kapittel 7.

1. **Innlevering av tilbud**

Tilbudet må være mottatt hos Opplæringslovutvalget 15. juni 2018 kl. 1200. Tilbudet skal være underskrevet. Tilbudet sendes i skannet versjon på e-post til olovutvalget@kd.dep.no

med kopi til cabo@kd.dep.no. E-posten merkes med saksnummer 18/1356.

1. **Valg av tilbud**

Opplæringslovutvalget vil velge det mest fordelaktige tilbudet basert på kriteriene *tilbudets kvalitet* (40 pst.), *gjennomføringsevne for oppdraget* (40 pst.) og *pris* (20 pst.).

Kvalitet

Vi ber om at kompetansen og erfaringen til den eller de som skal utføre oppdraget, beskrives og dokumenteres med CV. I kvalitetsvurderingen inngår også en vurdering av hvordan tilbyder planlegger å løse oppdraget.

Gjennomføringsevne

Sluttrapporten må være ferdigstilt innen 20. desember 2018.

Pris

Opplæringslovutvalget har satt av inntil kr 500 000 ekskl. mva.for oppdraget. Tilbudet må opplyse om øvre økonomiske ramme (ekskl. mva.) for oppdraget, samt timepris for den eller de som skal utføre arbeidet.

1. **Vedståelsesfrist**

Tilbudet skal være bindende 10 dager etter tilbudsfristens utløp.

1. **Kontrakt**

Vedlagte avtale vil bli lagt til grunn for oppdraget.

Med vennlig hilsen

Jon Christian Fløysvik Nordrum

utvalgsleder

Cathrine Børnes

sekretariatsleder

**Adresseliste**

Universitetet i Oslo, Institutt for lærerutdanning og skoleforskning

Universitetet i Oslo, Institutt for rettssosiologi

Universitetet i Tromsø, Fakultet for humaniora, samfunnsvitenskap og lærerutdanning

Universitet i Agder, Institutt for pedagogikk

OsloMet, Senter for profesjonsstudier

Oxford Research

Vista Analyse

Rambøll

Proba samfunnsanalyse

NIFU

Opinion